钦定古今图书集成/明伦汇编/闺媛典/第058卷 > 王元龙妻汪氏
## 钦定古今图书集成/明伦汇编/闺媛典/第058卷 > 王元龙妻汪氏

按《黟县志》：“汪氏名爱，城西王元龙妻。年十九适龙，家
贫勤苦，谨事翁姑。龙疾，谓氏曰：‘翁姑老，我死不可他
适’。氏曰：‘诺’。阅数日，龙又问，氏曰：‘前言汝不过勉应一
时耳，乌保其终哉’？氏曰：‘我心在腹，君不得见，有神明
鉴之’。又数日，龙病益笃，复问氏曰：‘言犹记之否’？氏曰：
‘既不能信，目终不瞑。君病止在须臾，无容待矣。请为
君先之’。”即登楼自缢死。龙亦寻丧。